by somchan
ໃນວັນທີ 4 ພະຈິກ 2022. ງານເປີດບຸນນະມັດສະການພະທາດຫຼວງວຽງຈັນ ແລະ ງານວາງສະແດງສິນຄ້າ ໄດ້ເປີດຂຶ້ນຢ່າງເປັນທາງການໂດຍເປັນກຽດເຂົ້າຮ່ວມຂອງ ທ່ານ ພັນຄຳ ວິພາວັນ ນາຍົກລັດຖະມົນຕີ ແຫ່ງ ສປປລາວ, ມີ ບັນດາລັດຖະມົນຕີ, ຫົວໜ້າອົງການທຽບເທົ່າຂັ້ນສູນກາງ, ເຈົ້າຄອງນະຄອນຫຼວງວຽງຈັນ, ເອກອັກຄະລັດຖະທູດ, ອຸປະທູດ, ອົງການຈັດຕັ້ງສາກົນ, ນັກທຸລະກິດ, ຜູ້ປະກອບການ ແລະ ຊາວນະຄອນຫຼວງ, ມວນຊົນທັງພາຍໃນ ແລະ ຕ່າງປະເທດເຂົ້າຮ່ວມ.
ທ່ານ ພູວົງ ວົງຄຳຊາວ ຮອງເຈົ້າຄອງນະຄອນຫຼວງວຽງຈັນ ຫົວໜ້າຄະນະຈັດງານໄດ້ກ່າວວ່າ: ການຈັດງານບຸນນະມັດສະການພຣະທາດຫຼວງວຽງຈັນ ປະຈຳປີ 2022 ແມ່ນມີງານວາງສະແດງສິນຄ້າໄປນຳ ເຊິ່ງເລີ່ມຢ່າງເປັນທາງການ ແຕ່ວັນທີ 4 – ວັນທີ 8 ພະຈິກ
ເລີ່ມຕົ້ນການຄົບງັນ – ວັນທີ 6 ພະຈິກ 2022, ເວລາ 16:30 ໂມງ ມີສູດປະລິຕະມຸງຄຸນ ຢູ່ທີ່ເດີ່ນພະທາດຫຼວງ. ວັນທີ 7 ພະຈິກ 2022, ເວລາ 13 30 ໂມງ ມີພິທີແຫ່ຜາສາດເຜີ້ງ ແລະ ງານປະເພນີຕ່າງໆ
ວັນທີ 8 ພະຈິກ 2022 ເວລາ 7:00 ໂມງ ມີພິທີຕັກບາດ ຖວາຍສັງກະທານແດ່ພະສົງມາຈາກທົ່ວປະເທດ ແລະຕ່າງປະເທດ, ໃນວັນດຽວກັນນີ້ ເວລາ 13 : 00 ໂມງ ມີການແຂ່ງຂັນກິລາພື້ນບ້ານ (ຕີຄີ ). ເວລາ 19:30 ໂມງ ມີພິທີວຽນທຽນ ແລະ ຈຸດບັ້ງໄຟສັກກາລະບູຊາອົງພະທາດຫຼວງ ຄົບງັນຕາມຮີດຄອງປະເພນີ ທີ່ເຄີຍປະຕິບັດກັນມາ ( ເປັນມື້ປິດງານ). ແລະ ສໍາລັບງານວາງສະແດງສິນຄ້າ ແມ່ນຈະເປີດໃຫ້ມວນຊົນເຂົ້າທ່ຽວຊົມເລີ່ມແຕ່ເວລາ 8:00ໂມງ – 23:30 ໂມງ, ໃນງານແມ່ນມີ ສິນຄ້າໂອ້ດ໋ອບ, ສິນຄ້າຕອບຄົວຕົວແບບ, ສິນຄ້າອຸດສາຫະກໍາ, ກະສິກຳ ແລະ ບໍລິການ ເຊິ່ງນຳມາຈາກນະຄອນຫຼວງວຽງຈັນ, ຈາກ 16 ແຂວງທົ່ວປະເທດ, ຈາກນະຄອນ, ແຂວງມິດຕະພາບ ຄື: ນະຄອນຫຼວງຮ່າໂນ້ຍ ສສ ຫວຽດນາມ, ນະຄອນຄຸນໝິງ, ແຂວງຫູໜານ, ແຂວງຢຸນໜານ ສປ ຈີນ, ແຂວງໜອງຄາຍລາດຊະອານາຈັກໄທ ລວມທັງໝົດ 536 ຫ້ອງ; ມີການວາງສະແດງການທ່ອງ ທ່ຽວ, ເຂດທ່ອງທ່ຽວເຮືອນລາວ, ສະແດງນະວັດຕະກໍາໃໝ່ ທາງລົດໄຟຄວາມໄວສູງ ແລະ ສິນຄ້າທົ່ວໄປອື່ນໆ ຈາກພາຍໃນ ແລະ ຕ່າງປະເທດ 669 ຫ້ອງ.
ນອກນັ້ນຍັງມີປະເພດອາຫານ ເຄື່ອງດື່ມ, ເຂົ້າຫຼາມ ປິ້ງໄກ່ ຢູ່ຂອບເຂດຮອບນອກ 146 ຫ້ອງ, ລວມທັງໝົດ 1.351 ຫ້ອງ, ໃນງານຍັງມີການສະແດງສິລະປະ-ວັນນະຄະດີຢູ່ເວທີກາງ ເຊີ່ງມີບົດຟ້ອນ ຂັບລຳຈາກກອງສິລະປະກອນສູນກາງ, ກອງສິລະປະກອນກອງທັບ, ໜ່ວຍສິລະປະກອນຈາກ 9 ເມືອງ ພາຍໃນນະຄອນຫຼວງວຽງຈັນ, ສູນວັດທະນະທຳເດັກ ແລະ ສະໂມສອນລ້ານຊ້າງ ມາເຂົ້າຮ່ວມສະແດງໃນແຕ່ລະວັນ ການຄົບງັນ ແລະທ່ຽວຊົມງານວາງສະແດງສິນຄ້າປີນີ້.
ນະຄອນຫຼວງວຽງຈັນ ຈະເອົາໃຈໃສ່ທີ່ສຸດ ໃນເລື່ອງການຮັກສາຄວາມສະຫງົບ, ຄວາມປອດໄພ, ວັດທະນະທຳ, ຮີດຄອງປະເພນີອັນດີງາມຂອງຊາດ, ການ ຮັກສາອະນາໄມ ປ້ອງກັນພະຍາດ, ລະບາຍການຈະລາຈອນແອອັດ, ມີບໍລິການລົດເມໂດຍສານຟຣີ ເຂົ້າສູ່ງານ ແລະ ອອກໄປຈາກງານ. ສິ່ງສຳຄັນ ແມ່ນຂໍໃຫ້ຊາວນະຄອນຫຼວງວຽງຈັນ ຊາວລາວທົ່ວປະເທດ ສານິກະຊົນ ແລະ ຜູ້ໃຈບຸນທັງຫຼາຍ ພ້ອມກັນມາຮ່ວມປົກປັກຮັກສາຜົນງານຄຸນງາມຄວາມດີຂອງບັນພະບຸລຸດພຣະສົງອົງຄະເຈົ້າຜູ້ນໍາພາປະພຶດປະຕິບັດຫຼັກທຳຄຳສອນຂອງພຣະສາດສະດາຈານ ພ້ອມກັນເຊີດຊູຮັກສາມໍລະດົກອັນລ້ຳຄ່າຂອງຊາດລາວໄວ້ໃຫ້ໝັ້ນຄົງຢືນຍົງຕະຫຼອດໄປ.